Kleuter in PE doodgeskok(Argieffoto bloot ter illustrasie: pixabay) ŉ Vierjarige dogtertjie is Maandag doodgeskok toe sy aan ŉ heining in die Vukani- informele nedersetting in Motherwell in Gqeberha (Port Elizabeth) geraak het. Kapt. André Beetge, polisiewoordvoerder, sê ŉ onwettige verbinding het moontlik tot die tragedie gelei. Volgens Beetge het klein Qhamani Mange omstreeks 11:30 na ŉ nabygeleë winkel gestap toe sy aan die heining van een van die huise in die betrokke straat gevat het. ŉ Onwettige kragverbinding in dié huis het vermoedelik kontak met die heining gemaak. “Klein Qhamani Mange het ongelukkig met haar lewe geboet toe sy aan die heining gevat het.” Die polisie doen nou ŉ geregtelike doodsondersoek. In Maart vanjaar is nog ŉ kleuter in Gqeberha doodgeskok toe sy en haar sussie in hul bure se erf gespeel het. Die dogtertjie, Khazima Dweni (3), het ŉ elektriese draad – ook ŉ onwettige verbinding tussen die bure – opgetel wat op die grond gelê het. Die voorval het in Kwazakele plaasgevind. Die polisie het destyds gewaarsku dat onwettige koppelings ŉ baie gevaarlike praktyk is – nie net vir die mense wat die verbinding maak nie, maar ook onskuldiges, onder wie kinders.